Byrådet i Mariagerfjord Kommune vedtog i går at lukke otte af kommunens skoler.

Der var livlig debat og massive protester fra forældre og ansatte på de lukningstruede skoler, da byrådet i torsdag aften skulle tage stilling til den nye skolestruktur. Forældrene og de ansatte kunne følge byrådsmødet på en storskærm, men stik imod deres ønske, endte kommunens politikere med at lukke 8 skoler. Mikkel Pii var en af de forældre, der var mødt op for at overvære debatten. Han fortalte Tv2/Nords reporter, at han mente, at afgørelsen allerede var truffet på forhånd. - Jeg studsede over, at det allerførste indlæg efter præsentationen af forslaget, var en socialdemokrat rejste sig op og sagde, at alle i deres gruppe stemte for, sagde han. De skoler, der skal lukke er: Astrup skole, Rostrup skole, Skelund skole, Hvornum skole, Vebbestrup Skole, Søbakkeskolen, Havbakkeskolens afdeling i Øster Hurup og Hobro Nordre Skole. Derudover skal Onsild skole i høring om en eventuel skolelukning.